ಶಿಮೊನ್ ಸಕಾಗುಚಿ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

ಶಿಮೊನ್ ಸಕಾಗುಚಿ (ಜನನ 19 ಜನವರಿ 1951) ಜಪಾನಿನ ರೋಗನಿರೋಧಕ ಶಾಸ್ತ್ರಜ್ಞ, ಒಸಾಕಾ ವಿಶ್ವವಿದ್ಯಾಲಯ ವಿಶೇಷ ಪ್ರಾಧ್ಯಾಪಕ ಮತ್ತು ಕ್ಯೋಟೋ ವಿಶ್ವವಿದ್ಯಾಲಯ ಪ್ರೊಫೆಸರ್ ಎಮೆರಿಟಸ್ (ನಿವೃತ್ತಿ ನಂತರದ ಗೌರವ ಪದ).

ಅವರ ಸಂಶೋಧನೆಯು "ನಿಯಂತ್ರಕ T-ಕೋಶಗಳ ಆವಿಷ್ಕಾರ" ಮತ್ತು "ಪ್ರತಿರಕ್ಷಣಾ ವ್ಯವಸ್ಥೆಯಲ್ಲಿ ಅವುಗಳ ಪಾತ್ರ"ವನ್ನು ವಿವರಿಸುವುದನ್ನು ಒಳಗೊಂಡಿದೆ. 2025 ರಲ್ಲಿ, ಅವರಿಗೆ ಮೇರಿ ಇ. ಬ್ರಂಕೋವ್ ಮತ್ತು ಫ್ರೆಡ್ ರಾಮ್ಸ್‌ಡೆಲ್ ಅವರೊಂದಿಗೆ ಜಂಟಿಯಾಗಿ ಶರೀರಶಾಸ್ತ್ರ ಅಥವಾ ವೈದ್ಯಕೀಯದಲ್ಲಿ ನೊಬೆಲ್ ಪ್ರಶಸ್ತಿಯನ್ನು ನೀಡಲಾಯಿತು. ನಮ್ಮ ದೇಹವು ಸ್ವಂತ-ಬಾಹ್ಯ ಕೋಶಗಳನ್ನು ಗುರುತಿಸಿ, ಹೇಗೆ ಆಕ್ರಮಿಸುತ್ತದೆ ಎಂಬುದನ್ನು ತೋರ್ಪಡಿಸಿದ್ದಕ್ಕಾಗಿ, ಈ ಪ್ರಶಸ್ತಿಗೆ ಭಾಜನರಾದರು.

 ಆರಂಭಿಕ ಜೀವನ ಮತ್ತು ಶಿಕ್ಷಣ 
ಶಿಮೊನ್ ಸಕಾಗುಚಿ 19 ಜನವರಿ 1951 ರಂದು ಶಿಗಾದ ನಾಗಹಾಮದಲ್ಲಿ ಜನಿಸಿದರು.  ಅವರು 1976 ರಲ್ಲಿ ಕ್ಯೋಟೋ ವಿಶ್ವವಿದ್ಯಾಲದಿಂದ ವೈದ್ಯಕೀಯ ಪದವಿ ಪಡೆದರು. 1982 ರಲ್ಲಿ, ಅವರು ಅದೇ ವಿಶ್ವವಿದ್ಯಾಲದಿಂದ ಪಿಎಚ್‌ಡಿ ಪದವಿಯನ್ನು ಸಹ ಪಡೆದರು. 

 ವೃತ್ತಿಜೀವನ 
ಸಕಾಗುಚಿ 1983 ರಿಂದ 1987 ರವರೆಗೆ "ಲುಸಿಲ್ಲೆ ಪಿ. ಮಾರ್ಕಿ ವಿದ್ವಾಂಸ"ರಾಗಿ, ಅಮೇರಿಕದ ಜಾನ್ಸ್ ಹಾಪ್ಕಿನ್ಸ್ ವಿಶ್ವವಿದ್ಯಾಲಯ ಮತ್ತು ಸ್ಟ್ಯಾನ್‌ಫೋರ್ಡ್ ವಿಶ್ವವಿದ್ಯಾಲಯದಲ್ಲಿ ಡಾಕ್ಟರೇಟ್ ನಂತರದ ಸಂಶೋಧನೆಯನ್ನು ಕೈಗೊಂಡರು.  ಸ್ಕ್ರಿಪ್ಸ್ ಸಂಶೋಧನಾ ಸಂಸ್ಥೆಯಲ್ಲಿ ರೋಗನಿರೋಧಕ ಶಾಸ್ತ್ರ ವಿಭಾಗದಲ್ಲಿ ಸಹಾಯಕ ಪ್ರಾಧ್ಯಾಪಕರಾಗಿಯೂ ಕೆಲಸ ಮಾಡಿದರು. 

1991ರಲ್ಲಿ ಜಪಾನ್‌ಗೆ ಹಿಂದಿರುಗಿದ ನಂತರ,  ಅವರು ಜಪಾನ್ ವಿಜ್ಞಾನ ಮತ್ತು ತಂತ್ರಜ್ಞಾನ ಸಂಸ್ಥೆಯ ತನಿಖಾಧಿಕಾರಿಯಾಗಿ ರಿಕೆನ್‌ನಲ್ಲಿ (RIKEN: ಜಪಾನಿನ ರಾಷ್ಟ್ರೀಯ ವೈಜ್ಞಾನಿಕ ಸಂಶೋಧನಾ ಸಂಸ್ಥೆ) ಕೆಲಸ ಮಾಡಿದರು.  ನಂತರ, ಅವರು ವೃದ್ಧಾಪ್ಯಶಾಸ್ತ್ರಕ್ಕೆ ಮೀಸಲಾಗಿರುವ, ಟೋಕಿಯೊ ಮೆಟ್ರೋಪಾಲಿಟನ್ ಇನ್‌ಸ್ಟಿಟ್ಯೂಟ್ ಆಫ್ ಜೆರೊಂಟಾಲಜಿ ಯಲ್ಲಿ  ರೋಗನಿರೋಧಕಶಾಸ್ತ್ರ ವಿಭಾಗದ ಮುಖ್ಯಸ್ಥರಾದರು.  1998 ಮತ್ತು 2011 ರ ನಡುವೆ, ಅವರು ಕ್ಯೋಟೋ ವಿಶ್ವವಿದ್ಯಾಲಯದ ಫ್ರಂಟಿಯರ್ ಮೆಡಿಕಲ್ ಸೈನ್ಸಸ್ ಸಂಸ್ಥೆಯಲ್ಲಿ ಪ್ರಾಯೋಗಿಕ ರೋಗಶಾಸ್ತ್ರ ವಿಭಾಗದ ಪ್ರಾಧ್ಯಾಪಕ ಮತ್ತು ಅಧ್ಯಕ್ಷರಾಗಿದ್ದರು. 2007 ರಿಂದ 2011 ರವರೆಗೆ, ಅವರು ಅಲ್ಲಿನ ನಿರ್ದೇಶಕರಾಗಿಯೂ ಸೇವೆ ಸಲ್ಲಿಸಿದರು.  2011 ರಲ್ಲಿ, ಅವರ ಪ್ರಯೋಗಾಲಯವನ್ನು ಒಸಾಕಾ ವಿಶ್ವವಿದ್ಯಾಲಯಕ್ಕೆ ಸ್ಥಳಾಂತರಿಸಲಾಯಿತು. 

 ಸಂಶೋಧನೆ 
1995 ರ ಅಧ್ಯಯನವೊಂದರಲ್ಲಿ, ಸಕಾಗುಚಿ ಮತ್ತು ಅವರ ಸಹೋದ್ಯೋಗಿಗಳು ನಿಯಂತ್ರಕ ಟಿ ಕೋಶಗಳ ಅಸ್ತಿತ್ವವನ್ನು ಸಾಧಿಸಿ ತೋರಿಸಿದರು. ಈ ರಕ್ಷಕ ಕೋಶಗಳು, CD4 ಮತ್ತು CD25 ಅನ್ನು ವ್ಯಕ್ತಪಡಿಸುವ T ಕೋಶಗಳ ಉಪವಿಭಾಗವಾಗಿದ್ದು, ದೇಹದ ಪ್ರತಿರಕ್ಷಣಾ ವ್ಯವಸ್ಥೆಯನ್ನು ಮಾರ್ಪಡಿಸುತ್ತವೆ ಮತ್ತು ರೋಗನಿರೋಧಕ ಸಹಿಷ್ಣುತೆಯನ್ನು ಕಾಪಾಡಿಕೊಳ್ಳಲು ಸಹಾಯ ಮಾಡುತ್ತವೆ ಎಂದು ಮೊಟ್ಟ ಮೊದಲ ಬಾರಿ ಸಾಬೀತು ಮಾಡಿದರು.   

ಇಲಿಗಳನ್ನು ಬಾಲ್ಯವಸ್ಥೆಯಲ್ಲಿ ಇರುವಾಗಲೇ, ಅವುಗಳ ಬಿಳಿರಕ್ತಕಳಣಗಳನ್ನು ಉತ್ಪಾದಿಸುವ ಥೈಮಸ್ ಗ್ರಂಥಿಯನ್ನು ತೆಗೆದರೆ, ಅವುಗಳಲ್ಲಿ ಬಿಳಿ ರಕ್ತಕಣಗಳ (CD25+ ) ಕೊರತೆ ಉಂಟಾಗಿ, ರೋಗ ನಿರೋಧಕ ಶಕ್ತಿ ಕ್ಷೀಣಿಸುತ್ತದೆ. ಅಂತಹ ಇಲಿಗಳಿಗೆ, ಬೇರೆ ಇಲಿಗಳಿಂದ ತೆಗೆದ ಬಿಳಿ ರಕ್ತಕಣಗಳ (CD25+ ಕೋಶಗಳ) ಲಸಿಕೆ ನೀಡಿದರು. ಇದರ ಪರಿಣಾಮವಾಗಿ, ಈ ಇಲಿಗಳಲ್ಲಿ ಸ್ವಯಂ ನಿರೋಧಕ ಕಾಯಿಲೆಗಳಾದಂತಹ ಥೈರಾಯ್ಡಿಟಿಸ್, ಡಯಾಬಿಟಿಸ್, ಗರ್ಭಪಾತ, ಮತ್ತು ಜಠರಉರಿವುಗಳ ಬೆಳವಣಿಗೆ ಕಂಡುಬಂದವು. ಆದಾಗ್ಯೂ, CD4+CD25− ಕೋಶಗಳ ಆರಂಭಿಕ ಇಂಜೆಕ್ಷನ್ ನಂತರ ಸ್ವಲ್ಪ ಸಮಯದಲ್ಲಿ CD4+CD25+ ಕೋಶಗಳ ಪುನರ್ರಚನೆಯಾಗಿ, ಇಂತಹ ಸ್ವಯಂ ನಿರೋಧಕತೆಯ ಬೆಳವಣಿಗೆಯನ್ನು ತಡೆದವು.    

2003 ರಲ್ಲಿ, ಸಕಾಗುಚಿಯ ತಂಡ, ಇಂತಹ ನಿಯಂತ್ರಕ ಟಿ ಕೋಶಗಳ ಅಭಿವೃದ್ಧಿ ಮತ್ತು ಕಾರ್ಯದಲ್ಲಿ FOXP3ಯ (ಪ್ರತಿರಕ್ಷಣಾ ವ್ಯವಸ್ಥೆಯ ಪ್ರತಿಕ್ರಿಯೆಗಳಲ್ಲಿ ಒಳಗೊಂಡಿರುವ ಒಂದು ಪ್ರೋಟೀನ್) ಮಹತ್ವವನ್ನು ಪ್ರತಿಪಾದಿಸಿದರು.   

 ಗೌರವಗಳು ಮತ್ತು ಪ್ರಶಸ್ತಿಗಳು 
ಅಕ್ಟೋಬರ್ 6, 2025 ರಂದು, ಸಕಾಗುಚಿ ಅವರಿಗೆ ಮೇರಿ ಇ. ಬ್ರಂಕೋವ್ ಮತ್ತು ಫ್ರೆಡ್ ರಾಮ್ಸ್‌ಡೆಲ್ ಅವರೊಂದಿಗೆ ಬಾಹ್ಯ ರೋಗನಿರೋಧಕ ಸಹಿಷ್ಣುತೆಗೆ ಸಂಬಂಧಿಸಿದ ಸಂಶೋಧನೆಗಳಿಗಾಗಿ ವೈದ್ಯಕೀಯದ ನೊಬೆಲ್ ಪ್ರಶಸ್ತಿಯನ್ನು ನೀಡಲಾಯಿತು. 

 ೨೦೦೪: ವಿಲಿಯಂ ಬಿ. ಕೋಲಿ ಪ್ರಶಸ್ತಿ (ಈಥನ್ ಎಂ. ಶೆವಾಚ್ ಜೊತೆ) 
 ೨೦೦೮: ಕೀಯೊ ವೈದ್ಯಕೀಯ ವಿಜ್ಞಾನ ಪ್ರಶಸ್ತಿ (ಫ್ರೆಡ್ ಗೇಜ್ ಜೊತೆ) 
 ೨೦೦೯: ಪರ್ಪಲ್ ರಿಬ್ಬನ್ (ಜಪಾನ್) ಜೊತೆ ಗೌರವ ಪದಕ 
 ೨೦೧೧: ಅಸಾಹಿ ಪ್ರಶಸ್ತಿ 
 ೨೦೧೨: ರಾಷ್ಟ್ರೀಯ ವಿಜ್ಞಾನ ಅಕಾಡೆಮಿಯ ವಿದೇಶಿ ಸಹವರ್ತಿ (NAS, ಅಮೆರಿಕ ಸಂಯುಕ್ತ ಸಂಸ್ಥಾನ)
 ೨೦೧೫: ಚುನಿಚಿ ಸಂಸ್ಕೃತಿ ಪ್ರಶಸ್ತಿ 
 ೨೦೧೫: ಕೆನಡಾ ಗೈರ್ಡ್ನರ್ ಅಂತರರಾಷ್ಟ್ರೀಯ ಪ್ರಶಸ್ತಿ 
 ೨೦೧೬, ೨೦೧೮, ೨೦೨೧: ಏಷ್ಯನ್ ವಿಜ್ಞಾನಿ 100, ಏಷ್ಯನ್ ವಿಜ್ಞಾನಿ 
 ೨೦೧೫: ಕ್ಲಾರಿವೇಟ್ ಉಲ್ಲೇಖ ಪ್ರಶಸ್ತಿ-ಶರೀರಶಾಸ್ತ್ರ ಅಥವಾ ವೈದ್ಯಕೀಯ (ಶೆವಾಚ್ ಮತ್ತು ಅಲೆಕ್ಸಾಂಡರ್ ರುಡೆನ್ಸ್ಕಿ ಅವರೊಂದಿಗೆ)
 ೨೦೧೭: ಕ್ರಾಫರ್ಡ್ ಪ್ರಶಸ್ತಿ (ರಾಮ್ಸ್‌ಡೆಲ್ ಮತ್ತು ರುಡೆನ್‍ಸ್ಕಿ ಜೊತೆ) 
 ೨೦೧೭: ಸಾಂಸ್ಕೃತಿಕ ಪ್ರತಿಭಾನ್ವಿತ ವ್ಯಕ್ತಿ (ಜಪಾನ್)  
 ೨೦೧೭: ಮೊಮೊಫುಕು ಆಂಡೋ ಪ್ರಶಸ್ತಿ (ಜಪಾನ್) 
 ೨೦೧೯: ಸಂಸ್ಕೃತಿಯ ಆದೇಶ (ಜಪಾನ್) 
 ೨೦೨೦: ಪಾಲ್ ಎರ್ಲಿಚ್ ಮತ್ತು ಲುಡ್ವಿಗ್ ಡಾರ್ಮ್‌ಸ್ಟೇಡ್ಟರ್ ಪ್ರಶಸ್ತಿ 
 2020: ರಾಬರ್ಟ್ ಕೋಚ್ ಪ್ರಶಸ್ತಿ 
 2023: ಆಣ್ವಿಕ ಔಷಧಕ್ಕಾಗಿ ಡೆಬ್ರೆಸೆನ್ ಪ್ರಶಸ್ತಿ 
 2025: ಶರೀರಶಾಸ್ತ್ರ ಅಥವಾ ವೈದ್ಯಕೀಯದಲ್ಲಿ ನೊಬೆಲ್ ಪ್ರಶಸ್ತಿ (ಬ್ರಂಕೋವ್ ಮತ್ತು ರಾಮ್ಸ್‌ಡೆಲ್ ಅವರೊಂದಿಗೆ) 

 ಉಲ್ಲೇಖಗಳು 

 ಬಾಹ್ಯ ಕೊಂಡಿಗಳು 
 ಒಸಾಕಾ ವಿಶ್ವವಿದ್ಯಾಲಯದ ಇಮ್ಯುನೊಲಾಜಿ ಫ್ರಾಂಟಿಯರ್ ಸಂಶೋಧನಾ ಕೇಂದ್ರ  .


ವರ್ಗ:ಜೀವಂತ ವ್ಯಕ್ತಿಗಳು
ವರ್ಗ:೧೯೫೧ ಜನನ
ವರ್ಗ:ನೊಬೆಲ್ ಪ್ರಶಸ್ತಿ